Aalborg Universitet gør klar til et stort projekt, hvor man
vil samle henved 700 studerende til fire dages fokus på
iværksætteri.

Ifølge universitetet selv er der tale om en model, som er ny i international sammenhæng. De kandidatstuderende vil i løbet af de fire dage blive mødt med fjernundervisning, workshops og vejledning i at starte egen virksomhed. Fjernundervisningen betyder, at de studerende i Esbjerg og Ballerup kan følge med i projektet via et videosignal, der blive sendt live ud til uddannelsesstederne. - Vi har længe arbejdet med idéer om, hvordan man kan gøre vores iværksættertiltag mere moderne, effektive og levende. Så vidt vi kan se, er der ingen i verden, der tidligere har kastet sig ud i et onlineprojekt så ambitiøst som dette, siger dekan Frede Blaabjerg fra fakulteterne for ingeniører samt natur- og sundhedsvidenskab på universitetet. Han håber, at projektet vil give en masse driftige studerende blod på tanden til at blive entreprenører. Kurset finder sted de fire første dage i april. /ritzau/